Tre biler kørte tirsdag eftermiddag sammen på Ny Kærvej i Aalborg. Uheldet skete klokken 16.15. - Der var tale om et harmonikasammenstød, fordi der ikke blev holdt afstand, siger Mogens Hougesen, der er vagtchef ved Nordjyllands Politi. Ved uheldet skete der stor materiel skade, men ingen personer kom til skade ved uheldet. - Der var desuden spildt brændstof eller olie på stedet, så der blev rekvireret nogen til at strø sand ud på stedet, siger Mogens Hougesen. Trafikken på Ny Kærvej var kortvarigt påvirket, men klokken 16.45 blev der igen åbnet op for trafikken.
Stor materiel skade ved trafikuheld i eftermiddagstrafikken i Aalborg.